[pic] | EVROPSKA KOMISIJA |

Bruselj, 2.12.2010

COM(2010) 707 konč.

2010/0344 (NLE)

Predlog

IZVEDBENI SKLEP SVETA

o spremembi Odločbe Sveta 2007/884/ES, ki dovoljuje Združenemu kraljestvu, da uporablja ukrep o odstopanju od členov 26(1)(a), 168 in 169 Direktive 2006/112/ES o skupnem sistemu davka na dodano vrednost

OBRAZLOŽITVENI MEMORANDUM

1. OZADJE PREDLOGA

Razlogi za predlog in njegovi cilji

V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: Direktiva o DDV) lahko Svet soglasno na predlog Komisije kateri koli državi članici dovoli uporabo posebnih ukrepov za odstopanje od določb navedene direktive zaradi poenostavitve postopka pobiranja DDV ali za preprečitev nekaterih vrst davčnih utaj ali izogibanja plačilu davkov.

Z dopisom, ki ga je Generalni sekretariat Komisije registriral 22. julija 2010, je Združeno kraljestvo vložilo zahtevek za dovoljenje, ki je bilo nazadnje podeljeno z Odločbo Sveta 2007/884/ES[1], da še naprej uporablja ukrep o odstopanju v zvezi z odbitkom vstopnega DDV glede najema ali zakupa osebnih avtomobilov, ki se ne uporabljajo izključno za poslovne namene. V skladu s členom 395(2) Direktive 2006/112/ES je Komisija z dopisom z dne 12. oktobra 2010 obvestila druge države članice o zahtevku Združenega kraljestva. Komisija je 15. oktobra 2010 z dopisom uradno obvestila Združeno kraljestvo, da ima na voljo vse informacije, potrebne za presojo zahtevka.

Splošno ozadje

Z zgoraj navedeno odločbo Sveta je bilo Združenemu kraljestvu dovoljeno, da uporabi omejitev pravice do višine 50 % odbitka vstopnega DDV v zvezi z najemom ali zakupom osebnih avtomobilov, ki jih davčni zavezanci uporabljajo za poslovne in zasebne namene. Hkrati pa zasebne rabe takšnih zakupljenih ali najetih avtomobilov s strani davčnih zavezancev ne šteje za opravljanje storitev za plačilo. Zaradi tega odstopanja najemniku ali zakupniku ni treba za vsakega od teh avtomobilov podrobno zapisovati razdalj, prevoženih za zasebne namene, in prijaviti DDV za zasebno rabo. Odstopanje je zato treba obravnavati predvsem kot ukrep za poenostavitev in preneha veljati 31. decembra 2010.

Odstopanja so običajno odobrena za omejeno obdobje, da se lahko oceni, ali je posebni ukrep ustrezen in učinkovit. Komisija glede tega meni, da na podlagi informacij, ki jih je dalo na voljo Združeno kraljestvo, 50-odstotna porazdelitev med poslovno in zasebno rabo (ali katero koli drugo neposlovno rabo v smislu člena 26(1)(a) Direktive 2006/112/ES) trenutno še vedno odraža splošno poslovno in zasebno rabo zakupljenih ali najetih avtomobilov s strani davčnih zavezancev v Združenem kraljestvu. Ukrep odstopanja je zato primerno podaljšati.

Vendar pa mora biti vsako podaljšanje časovno omejeno, da se oceni, ali so pogoji, na katerih temelji odstopanje, še vedno veljavni. Zato se predlaga, da se odstopanje podaljša do konca leta 2013 in da se zahteva, da Združeno kraljestvo do 1. aprila 2013 predloži poročilo, vključno s pregledom uporabljenega odstotka omejitve, če bi se načrtovalo dodatno podaljšanje odstopanja tudi po letu 2013. Sklep v vsakem primeru preneha veljati, če pred tem rokom začnejo veljati pravila EU o omejitvi pravice do odbitkov.

Obstoječe določbe na področju predloga

Člen 176 Direktive o DDV določa, da Svet odloči, za katere izdatke ni dana pravica do odbitka DDV. Do takrat lahko države članice ohranijo izključitve, veljavne na dan 1. januarja 1979. Zato obstajajo številne status quo določbe, ki omejujejo pravico do odbitka v zvezi z motornimi vozili.

Komisija je leta 2004 oblikovala predlog[2], ki vsebuje pravila o kategorijah izdatkov, za katere se lahko omeji pravica do odbitka, vendar Svet o predlogu še ni dosegel soglasja.

2. REZULTATI POSVETOVANJ Z ZAINTERESIRANIMI STRANMI IN OCENA UČINKA

Namen izvedbenega sklepa je podaljšanje ukrepa za poenostavitev, ki davčnemu zavezancu omogoča, da mu ni treba zapisovati razdalj, prevoženih za zasebne namene, in prijaviti DDV za poslovno rabo avtomobila, zaradi česar ima ukrep potencialni pozitivni ekonomski vpliv. Vendar bo učinek vsekakor omejen zaradi ozkega področja in časovno omejene uporabe.

3. PRAVNI ELEMENTI PREDLOGA

Izvedbeni sklep temelji na členu 395 Direktive o DDV 2006/112/ES z dne 28. novembra 2006 o skupnem sistemu davka na dodano vrednost.

Predlog je v izključni pristojnosti institucij EU. Načelo subsidiarnosti se zato ne uporablja.

Ta izvedbeni sklep zadeva dovoljenje, odobreno državi članici na njeno zahtevo, in ne pomeni nobene obveznosti. Ta predlog je zato v skladu z načelom sorazmernosti.

Zaradi omejenega obsega odstopanja je posebni ukrep sorazmeren z želenim ciljem.

4. PRORAČUNSKE POSLEDICE

Predlog ne vpliva na proračun Unije.

5. NEOBVEZNI ELEMENTI

Predlog vključuje samoregulacijsko klavzulo.

2010/0344 (NLE)

Predlog

IZVEDBENI SKLEP SVETA

o spremembi Odločbe Sveta 2007/884/ES, ki dovoljuje Združenemu kraljestvu, da uporablja ukrep o odstopanju od členov 26(1)(a), 168 in 169 Direktive 2006/112/ES o skupnem sistemu davka na dodano vrednost

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[3] in zlasti člena 395(1) Direktive,

ob upoštevanju predloga Evropske komisije,

ob upoštevanju naslednjega:

1. Z dopisom, ki ga je Generalni sekretariat Komisije registriral 22. julija 2010, je Združeno kraljestvo vložilo zahtevek za dovoljenje, da podaljša ukrep o odstopanju, na podlagi katerega lahko najemniku ali zakupniku še naprej omejuje pravico do odbitka DDV v zvezi z najemom ali zakupom osebnega avtomobila, če se avtomobil ne uporablja izključno za poslovne namene.

2. Komisija je z dopisom z dne 12. oktobra 2010 obvestila ostale države članice o zahtevi Združenega kraljestva. Komisija je 15. oktobra 2010 z dopisom uradno obvestila Združeno kraljestvo, da ima na voljo vse informacije, potrebne za presojo zahtevka.

3. Z Odločbo Sveta 2007/884/ES z dne 20. decembra 2007, ki dovoljuje Združenemu kraljestvu, da še naprej uporablja ukrep o odstopanju od členov 26(1)(a), 168 in 169 Direktive 2006/112/ES o skupnem sistemu davka na dodano vrednost[4] je bilo Združenemu kraljestvu dovoljeno, da najemniku ali zakupniku omeji pravico do višine 50 % odbitka vstopnega DDV v zvezi z najemom ali zakupom osebnega avtomobila, če se avtomobil ne uporablja izključno za poslovne namene. Združenemu kraljestvu je bilo tudi dovoljeno, da se zasebna raba avtomobila, ki ga za poslovne namene najame ali zakupi davčni zavezanec, ne šteje za opravljanje storitev za plačilo. Zaradi ukrepa za poenostavitev najemniku ali zakupniku ni treba zapisovati razdalj, prevoženih za zasebne namene s službenimi avtomobili, in prijaviti DDV za dejanske razdalje, prevožene za zasebne namene, vsakega avtomobila.

4. V skladu z informacijami, ki jih je navedlo Združeno kraljestvo, omejitev pravice do odbitka na 50 % še vedno ustreza dejanskemu položaju glede poslovne in neposlovne rabe zadevnih vozil s strani najemnika ali zakupnika. Zato je primerno, da se Združenemu kraljestvu dovoli nadaljnja uporaba ukrepa v omejenem obdobju do 31. decembra 2013.

5. Če Združeno kraljestvo predvideva podaljšanje ukrepa po letu 2013, mora najkasneje do 1. aprila 2013 Komisiji predložiti poročilo, ki vsebuje ponovni pregled uporabljenega odstotka, skupaj z zahtevo za podaljšanje.

6. Komisija je 29. oktobra 2004 sprejela predlog za Direktivo Sveta o spremembi Direktive 77/388/EGS, zdaj Direktiva 2006/112/ES, ki vključuje uskladitev kategorij izdatkov, za katere lahko velja izključitev od pravice do odbitka. Na podlagi tega predloga se lahko izključitev od pravice do odbitka uporabi za motorna cestna vozila. Ukrepi o odstopanju iz tega sklepa morajo prenehati veljati na datum začetka veljavnosti takšne direktive o spremembi, če je navedeni datum pred datumom prenehanja veljavnosti iz tega sklepa.

7. Odstopanje ne vpliva na lastna sredstva Unije, pridobljena od davka na dodano vrednost.

8. Odločbo 2007/884/ES je zato treba ustrezno spremeniti –

SPREJEL NASLEDNJI SKLEP:

Člen 1

Odločba 2007/884/ES se spremeni:

(1) Člen 3 se nadomesti z naslednjim:

„Člen 3

Ta odločba preneha veljati na dan začetka veljavnosti pravil Unije, ki določajo, kateri izdatki v zvezi z motornimi cestnimi vozili niso upravičeni do polnega odbitka DDV, vendar ne pozneje kot 31. decembra 2013.

Zahtevku za podaljšanje navedenih ukrepov je priloženo poročilo, ki se Komisiji predloži najpozneje do 1. aprila 2013 in vključuje ponovni pregled odstotka omejitve, ki se uporabi za pravico do odbitka DDV za najem ali zakup avtomobilov, ki se ne uporabljajo izključno za poslovne namene.“

Člen 2

Ta sklep se uporablja od 1. januarja 2011.

Člen 3

Ta sklep je naslovljen na Združeno kraljestvo Velika Britanija in Severna Irska.

V Bruslju,

Za Svet

Predsednik

[1] UL L 346, 29.12.2007, str. 21.

[2] COM(2004) 728 konč. (UL C 24, 29.1.2005, str. 10).

[3] UL L 347, 11.12.2006, str. 1.

[4] UL L 346, 29.12.2007, str. 21.